А пакуль у іх час адпачынку. Арцём расказвае, што хоць яму выдзелены інтэрнат, ён працягвае жыць у прыёмнай сям’і Аляксандра і Кацярыны Васільевых, якія далі яму пуцёўку ў жыццё, дапамаглі з выбарам прафесіі. На сучасны момант Аляксандр Анатольевіч і Кацярына Рыгораўна з’яўляюцца прыёмнымі бацькамі першага ў Стаўбцоўскім раёне дзіцячага дома сямейнага тыпу. Яны не толькі прыёмныя бацькі, але і ўсынавіцелі. На сучасны момант выхоўваюць 10 дзяцей. У ліку іх – два родныя браты Арцёма. Таму юнак прыязджае ў гэтую сям’ю, як у сваю родную. На працягу вучобы ў ліцэі ён атрымліваў вялікую дапамогу сваіх прыёмных бацькоў, быў сагрэты іх увагай, ласкай. І цяпер яму знаходзіцца месца ў іх утульным, гасцінным доме, дзе пахне дамашнімі пірагамі, смачна прыгатаванымі стравамі. Сям’я мае цяпліцы, вырошчвае раннюю гародніну. Дзеці нічым не абдзеленыя. І такі клопат пра іх дае свае добрыя плады. Ва ўпраўленні па адукацыі, спорце і турызме Стаўбцоўскага райвыканкама даюць добрую характарыстыку Арцёму Галубцу і вельмі радуюцца, што ён мае жаданне працягваць вучобу.